贺铸
寄题浔阳周氏濂溪草堂
濂溪之水清，未足濯公缨。
平生抱苦节，成就此溪名。
长啸置符传，孤云归思轻。
溪头四壁居，溪下百亩耕。
量汲奉晨盥，课樵共夕烹。
希逢杖屦游，但听弦歌声。
为客剪三径，传家通一经。
双珠交照乘，合璧倍连城。
被褐有余乐，问缣无隐情。
桂林两枝秀，借尔俗眼荣。
昔仰名父子，今推难弟兄。
不应文范裔，遽谓公慙卿。
如袭带砺封，毋为权利倾。
地实寝丘比，有力安得并。
勒诗高岸石，敢告後代生。